51 साल पहले, 1967 में एक फ़िल्म आई थी--एन ईवनिंग इन पेरिस--पेरिस में एक शाम। उसमें एक गीत था। मुहम्मद रफ़ी ने गाया था। शंकर-जयकिशन ने उसका संगीत दिया था। शम्मी कपूर पर वह फ़िल्माया गया था। गीत बहुत मशहूर हुआ। आपने भी ज़रूर सुना होगा। बोल थेः ’अकेले-अकेले कहां जा रहे हो, हमें साथ ले लो जहां जा रहे हो...’। आज पूरा भारत यह गीत गा रहा है। चार साल से हमारे प्रधानमंत्री नरेंद्र भाई दामोदर दास मोदी अकेले-अकेले देश को पता नहीं कहां ले जा रहे हैं? पूरा देश गुहार लगा रहा है कि हमें भी साथ ले लो, मगर वे सुनने को तैयार नहीं हैं और बस चले जा रहे हैं। ईश्वर करे, उन्हें यह पता हो कि, अकेले ही सही, वे जा कहां रहे हैं? मुझे लगता है कि अच्छा ही है कि वे देश की अनसुनी कर रहे हैं। अगर कहीं वे सुन लें, और देश को साथ ले जाने पर आमादा हो जाएं, तो भगवान भली करे, वे हमें पता नहीं कहां ले जा कर छोड़ेंगे!